કહેવાનો આશય એટલો જ છે કે માણસ પોતાની જાતને તમામ પ્રજાતિઓમાં આપમેળે જ ઉત્તમ માનતો અને મનાવતો આવ્યો છે. વાસ્તવમાં માણસ પાસે બૌદ્ધિક્તાનો ઊંચો આંક અવશ્ય છે. પ્રકૃતિએ પ્રાણી માત્રને જે બુદ્ધિ આપી છે એ બુદ્ધિ એમણે ત્યાં ત્યાં સ્થગિત કરી દીધી હોય એવું લાગે છે, માત્ર માણસે એનો વિકાસ કર્યો છે. બૌદ્ધિક વિકાસ ઉત્તમતાનો પર્યાય નથી એટલું આપણે સહુએ પ્રામાણિક્તાપૂર્વક સ્વીકારવું જોઈએ. બુધિનો વિકાસ એની ભલે પ્રગતિ કહેવાતી હોય તો પણ એ માણસને શોભે એવી ઉજ્જવળ આધ્યાત્મિક ઉન્નતિ તો નથી જ. માણસને અન્ય પ્રાણીસૃષ્ટિથી ઊંચા સ્થાને બેસાડતી ભેદરેખા બુદ્ધિ નથી – આધ્યાત્મિક્તા છે ! અન્ય પ્રાણીઓ પાસે અધ્યાત્મ ભાવ નથી. માણસને માણસ કહેવડાવવા માટે અધ્યાત્મભાવ અનિવાર્ય છે અન્યથા એ પણ પ્રાણીસૃષ્ટિની એક પ્રજાતિ જ બની રહે છે.